કેન્દ્રીય નાણામંત્રી અરુણ જેટલીને કડકી ચાલે છે. એક તરફ ડોલરની સામે રૂપિયો ઉત્તરોત્તર ઘસાઈ રહ્યો છે, બીજી તરફ પેટ્રોલિયમ પેદાશોના ભાવ ભડકે બળી રહ્યા છે, ત્રીજી તરફ ચોમાસું ધાર્યાં કરતાં વધુ નબળું પુરવાર થતાં કિસાનોના મોરચે આક્રોશ અને અસંતોષની લાગણી જોવા મળી રહી છે. ચોથી તરફ ફુગાવો વધતાં મોંઘવારીએ માઝા મૂકી છે અને સૌથી મહત્વની વાત અરુણ જેટલીના નાણાં મંત્રાલયના આકલન અનુસાર જીએસટીના આગમન બાદ સરકારી તિજોરીમાં અપેક્ષા અનુસાર આવક વધી નથી. ટૂંકમાં, જેટલીની બેલેન્સ શીટ બગડી ચૂકી છે. જમા કરતાં ઉધાર પાસું ખાસ્સું નબળું દેખાઈ રહ્યું છે. અધૂરામાં પૂરું, નોન બેન્કિંગ ફાયનાન્સ કંપનીઓ(NBFC)ની હાલત કફોડી થઈ ચૂકી છે. આઈએલએન્ડએફએસ(ઈન્ફ્રાસ્ટ્રક્ચર લિઝીંગ એન્ડ ફાયનાન્સિયલ સર્વિસ) જેવી નોન બેન્કિંગ ફાયનાન્સિયલ સર્વિસ કંપનીઓનો પરપોટો ફૂટી રહ્યો છે અને પરિણામે, ભારતીય અર્થતંત્રમાં ૩.૫ લાખ કરોડનું ફૂલેકું ફરે તેવી સ્થિતિનું નિર્માણ થઈ રહ્યું છે. આ પરિપ્રેક્ષ્યમાં રિઝર્વે બેંક હવે સફાળી જાગી છે. નીરવ મોદીથી માંડીને વિજય માલ્યાકાંડમાં સરવાળે કૌભાંડોનું ઠીકરું રિઝર્વ બેંક પર ફોડતા અરૂણ જેટલીએ નીકટના ભૂતકાળમાં કહ્યું હતું કે, રેગ્યુલેટર તરીકેની જવાબદારીમાંથી આરબીઆઈ છટકી શકે નહીં. ટૂંકમાં, દોષનો ટોપલો નાણાં મંત્રાલયને બદલે રિઝર્વ બેંક પર ઢોળી દેવાનો કારસો કારગર નીવડ્યો નથી. બલકે, જેટલીના આક્ષેપો ઉંટની પીઠ પરના આખરી તણખલાં સમાન પુરવાર થયાં હોય તેમ રિઝર્વ બેંકના અધિકારીઓ હવે ફાઈટીંગ બેકના મૂડમાં છે અને પરિણામે ઉર્જિત પટેલ વિરુદ્ધ અરુણ જેટલીના આ ગજગ્રાહમાં મોદી સરકારની હાલત કફોડી થઈ ચૂકી છે..